נולד בשכונת נווה עוז בפתח תקווה ולמד בתיכון אחד העם. בשנים 1976 עד 1983 שירת בצה"ל כבקר טיסה בחיל האוויר. למד לתואר ראשון (1985), שני (1988) ושלישי (1995) במחלקה לגיאופיזיקה ומדעי כדור הארץ באוניברסיטת תל אביב. בשנת 2013 השלים תואר ראשון נוסף במדעי הרוח באוניברסיטה הפתוחה.
במקביל ללימודיו האקדמיים עבד במרכז לטכנולוגיה חינוכית והתמחה בפיתוח תחום ההוראה מרחוק ובפיתוח תוכנות ולומדות. כמו כן שימש באותן שנים כיועץ בכיר לפיתוח תוכניות לימוד בתחומי האסטרונומיה ומדעי החלל בבית הספר לחינוך באוניברסיטת תל אביב.
בשנת 1985 הצטרף לסגל המחלקה למדעי הטבע והחיים באוניברסיטה הפתוחה ועסק בעיקר בפיתוח קורסים בתחומי הפיזיקה, אסטרונומיה ומטאורולוגיה. בשנת 2005 הועלה לדרגת מרצה בכיר ובשנת 2008 הועלה לדרגת פרופסור חבר. תחומי המחקר שלו הם מדעי האטמוספירה והחלל, ובפרט סופות ברקים בכדור-הארץ ובכוכבי-לכת אחרים, חשמל אטמוספירי, השפעות השמש על האטמוספירה והאקלים, זיהום אוויר, אסונות טבע ותופעות באטמוספירה העליונה כמו שדוני ברקים. יאיר ביצע מחקרים ותצפיות בישראל ובשיתופי פעולה בינלאומיים נרחבים עם מדענים מנאס"א וסוכנות החלל האירופאית, והיה אחראי על ניסוי האסטרונאוט הישראלי אילן רמון על מעבורת החלל קולומביה ב-2003. בהמשך חזר על הניסוי מתחנת החלל הבינלאומית בשיתוף סוכנות החלל של יפן וב-2015 עם סוכנות החלל של דנמרק במסגרת משימת האסטרונאוט הראשון של מדינה זו.
פרופ' יאיר הוא גם מומחה לטכנולוגיות למידה ושימש כראש מרכז שה"ם לשילוב טכנולוגיות בהוראה מרחוק. ובהמשך 2009–2012 כדיקן הפיתוח והטכנולוגיות באוניברסיטה הפתוחה, שם היה אחראי לבחינה והטמעה של טכנולוגיות ספרים דיגיטליים, למידה ניידת, הרצאות וידאו וקורסים מקוונים. בין השנים 2012–2014 שימש כראש מיט"ל, גוף בין-אוניברסיטאי העוסק בהטמעת טכנולוגיות למידה במערכת ההשכלה הגבוהה.
בשנת 2014 הוזמן להצטרף לבית הספר החדש לקיימות במרכז הבינתחומי הרצליה ולכהן כדיקן בית הספר. בשנת 2018 הועלה לדרגת פרופסור מן המניין.
פרופ' יאיר פרסם מעל 100 מאמרים בעיתונות המדעית וכן כתב מספר ספרי לימוד אוניברסיטאיים ולמערכת החינוך בישראל. הוא משתתף קבוע בכנסים בינלאומיים מחוץ לישראל ומשמש כשופט בשורה של כתבי-עת מדעיים נחשבים.
מתגורר עם משפחתו בכפר סבא. אחיו הצעיר הוא הסוציולוג פרופסור גד יאיר.
Say You Won't Let Go
Say You Won't Let Go (בעברית: תגידי שלא תרפי) הוא שיר של הזמר-יוצר האנגלי ג'יימס ארתור. השיר יצא לאור כהורדה דיגיטלית ב-9 בספטמבר 2016 בבריטניה על ידי קולומביה רקורדס כסינגל הראשון מאלבום האולפן השני של ארתור Back from the Edge. הסינגל הגיע לראש מצעד הסינגלים הבריטי, מיקום שיר שנשמר במשך שלושה שבועות. מחוץ לבריטניה, הסינגל הגיע לראש המצעדים באוסטרליה, ניו זילנד, שוודיה ואירלנד. זה גם הפך ללהיט הפריצה של ארתור בארצות הברית, והגיע למקום ה-11 בבילבורד הוט 100. בתחילת מרץ השיר זכה לתואר פלטינה כפולה בבריטניה. בחודש מאי 2018 דווח כי להקת דה סקריפט פתחה בהליכים משפטיים נגד ארתור בשל הפרה לכאורה של זכויות יוצרים בכל הנוגע לשיר.
בתגובה לטענות כי הסינגל נשמע דומה לשיר "The Man Who Can't Be Moved" של דה סקריפט, כותבי השיר החליטו בתחילה שלא לנקוט בהליכים משפטיים, עם זאת, הם פרסמו תביעה בחודש מאי 2018, שבעקבותיה הוענקו להם קרדיטים בכתיבת השיר.
הצלחה מסחרית.
ב-12 בספטמבר 2016, השיר היה במקום ה-30 במצעד של חברת המצעדים הרשמית בבריטניה. ב-16 בספטמבר 2016, השיר נכנס למצעד הסינגלים הבריטי במקום ה-25, והגיע למקום הראשון כשבועיים לאחר מכן. השיר הפך לשני של ארתור שהגיע לראש המצעד, ובילה שלושה שבועות רצופים בצמרת. השיר דורג כשיר ה-19 הנמכר ביותר בשנת 2016 בבריטניה, מה שהפך את ארתור לזמר הבריטי הנמכר ביותר בשנה זו. בשבוע השני של ינואר 2017 הוא עבר את רף מיליון המכירות, והפך אותו לזוכה הראשון של אקס פקטור ששני סינגלים שלו נמכרו ביותר ממיליון עותקים בארץ מולדתו.
בארצות הברית השיר הגיע הישר למקום ה-100 ב-12 בנובמבר 2016. השיר הגיע למקום ה-11 למשך שבועיים לא רצופים שהוחזק מחוץ לעשירייה הראשונה על ידי "Malibu" של מיילי סיירוס בשבוע הראשון ו"Congratulations" של פוסט מאלון בשבוע השני. השיר בילה 52 שבועות במצעד. השיר הוא הסינגל הראשון שלו שהופיע במצעד הבילבורד הוט 100 האמריקאי, מה שהופך את ארתור לזוכה השני של אקס פקטור בריטניה שהגיע ל-40 המקומות הראשונים בארצות הברית (כשהראשונה היא ליאונה לואיס) ורק לזוכה השלישי שנכנס למצעד בעקבות לואיס וליטל מיקס. במאי 2017 הגיע השיר למקום הראשון במצעד 40 השירים למבוגרים, יותר מחצי שנה לאחר צאתו בארצות הברית. השיר הגיע גם לתואר כפלטינה בארצות הברית על ידי האיגוד תעשיית ההקלטות האמריקאי ב-18 במאי 2017. השיר מכר למעלה מ-1,208,000 עותקים דיגיטליים בארצות הברית נכון לספטמבר 2017. זה היה השיר השמיני הנמכר ביותר בשנת 2017 בארצות הברית, עם 1,195,000 עותקים שנמכרו בשנת 2017.
עד לשנת 2021 מכר הסינגל 2,676,756 עותקים בבריטניה.
ב-15 בספטמבר 2016, השיר נכנס למצעד הסינגלים האירי למקום 91 לפני שהגיע למקום הראשון ב-14 באוקטובר ובילה ארבעה שבועות לא רצופים בראש המצעד. השיר נכנס למצעדים גם באוסטרליה, צרפת, ניו זילנד ושוודיה.
וידאו קליפ.
הווידאו קליפ המלווה את יציאתו של "Say You Won't Let Go" יצא לאור ביוטיוב ב-9 בספטמבר 2016 באורך כולל של שלוש דקות ושלושים שניות. ביוטיוב צבר הקליפ מעל 1.2 מיליארד צפיות.
ארון רמסדייל
ארון כריסטופר רמסדייל (באנגלית: Aaron Christopher Ramsdale; נולד ב-14 במאי 1998 בסטוק-און-טרנט שבאנגליה) הוא כדורגלן אנגלי, המשחק בעמדת השוער בקבוצת ארסנל מהפרמייר ליג ובנבחרת אנגליה.
קריירת מועדונים.
רמסדייל גדל במחלקות הנוער של בולטון וונדררס ושפילד יונייטד.
בורנמות'.
ב-31 בינואר 2017 חתם רמסדייל בבורנמות' מהפרמייר ליג. בראשית תקופתו במועדון הושאל רמסדייל לצ'סטרפילד ול-AFC וימבלדון מהליגות הנמוכות באנגליה.
ב-10 באוגוסט 2019 ערך רמסדייל את הופעת הבכורה שלו במדי בורנמות' בפרמייר ליג, בתיקו 1-1 נגד שפילד יונייטד במסגרת המחזור הראשון בליגה. בעונתו הראשונה והיחידה בקבוצה ערך רמסדייל 37 הופעות ליגה.
שפילד יונייטד.
ב-19 באוגוסט 2020 חתם רמסדייל בשפילד יונייטד, המועדון בו גדל, מהפרמייר ליג. ב-14 בספטמבר 2020 ערך רמסדייל את הופעת הבכורה שלו במועדון, בהפסד 0–2 לוולברהמפטון וונדררס במסגרת המחזור הראשון בליגה. בעונתו הראשונה במועדון ערך רמסדייל 38 הופעות ליגה, ונבחר לשחקן המצטיין של המועדון לעונה זו.
ארסנל.
ב-20 באוגוסט 2021 חתם רמסדייל בארסנל על חוזה ארוך טווח. את הופעת הבכורה שלו במדי ארסנל הוא ערך ב-25 באוגוסט במשחק חוץ מול ווסט ברומיץ' אלביון במסגרת גביע קארבאו () ושמר על שער נקי כאשר ארסנל ניצחה בתוצאה 6–0. את הופעת הבכורה שלו בפרמייר ליג במדי ארסנל הוא ערך ב-11 בספטמבר, ושמר על רשת נקייה פעם נוספת כאשר ארסנל ניצחה 1–0 את נוריץ' סיטי באצטדיון האמירויות. בסך הכל בעונתו הראשונה בארסנל ערך רמסדייל 34 הופעות, והצליח לשמור על רשת נקייה 12 פעמים.
קריירה בינלאומית.
ב-25 במאי 2021, זומן רמסדייל לראשונה לסגל הנבחרת הבוגרת כחלק מהסגל המורחב הזמני של גארת' סאות'גייט שכלל 33 שחקנים לקראת משחקי יורו 2020 אך הוא נופה מהסגל הסופי שכלל 26 שחקנים בלבד, כאשר השוערים דין הנדרסון, סם ג'ונסטון וג'ורדן פיקפורד הועדפו על פניו. אך ב-15 ביוני כעבור משחק אחד בטורניר לאחר פציעתו של דין הנדרסון הוא זומן לסגל הנבחרת במקומו אך לא שותף במהלך הטורניר. את הופעת הבכורה שלו בנבחרת ערך רמסדייל ב-15 בנובמבר 2021 בניצחון החוץ של נבחרת אנגליה על נבחרת סן מרינו במסגרת מוקדמות מונדיאל 2022 שם שמר על רשת נקייה כשהמשחק הסתיים בתוצאה 10–0 לטובת הנבחרת האנגלית.
ארצ'י תומפסון
ארצ'י ג'רלד תומפסון (באנגלית: Archie Gerald Thompson; נולד ב-23 באוקטובר 1978 אוטורוהנגה שבואיקטו, ניו זילנד) הוא כדורגלן עבר אוסטרלי, ששיחק בעמדת החלוץ.
תומפסון שיחק במשך רוב הקריירה שלו במלבורן ויקטורי מליגת העל האוסטרלית. הוא ערך 54 הופעות בנבחרת אוסטרליה, בהן הבקיע 28 שערים, והוא מחזיק בשיא מספר השערים הגבוה ביותר במשחק בינלאומי בודד, עבור 13 שערים שהבקיע בניצחון 31-0 על נבחרת סמואה האמריקנית במסגרת מוקדמות מונדיאל 2002.
קריירת מועדונים.
תומפסון החל את הקריירה המקצוענית שלו בשנת 1995 במספר מועדונים באוסטרליה, לפני שעבר לליירסה מליגת העל הבלגית לקראת עונת . בעונתו הראשונה במועדון הבקיע תשעה שערים והפך לחביב הקהל, לפני פציעה שפגעה בהתקדמותו. בעונתו הרביעית במועדון היה מלך השערים של הקבוצה, כשהבקיע 14 שערים ב-29 הופעות ליגה.
בין השנים 2005–2016 שיחק תומפסון במלבורן ויקטורי מליגת העל האוסטרלית, במדיה זכה בשלוש אליפויות. תומפסון ערך 224 הופעות ליגה במועדון, בהן הבקיע 90 שערים. בשנת 2006 הושאל לפ.ס.וו. איינדהובן מליגת העל ההולנדית, במדיה ערך שתי הופעות בלבד.
לאחר שעזב את מלבורן ויקטורי, שיחק תומפסון בהיידלברג יונייטד, במארי יונייטד, בראסינג מורסיה ובאסנדון רויאלס.
בשנת 2020 הודיע על פרישה מכדורגל.
קריירה בינלאומית.